作者:劉禹錫
標題:曆陽書事七十韻
內容:一夕為湖地，千年列郡名。霸王迷路處，亞父所封城。漢置東南尉，梁分肘腋兵。本吳風俗剽，兼楚語音傖。沸井今無湧，烏江舊有名。土臺遊柱史，石室隱彭鏗。曹操祠猶在，濡須塢未平。海潮隨月大，江水應春生。憶昨深山裡，終朝看火耕。魚書來北闕，鷁首下南荊。雲雨巫山暗，蕙蘭湘水清。章華樹已失，鄂渚草來迎。廬阜香爐出，湓城粉堞明。雁飛彭蠡暮，鴉噪大雷晴。平野分風使，恬和趁夜程。貴池登陸峻，舂穀渡橋鳴。駱驛主人問，悲歡故舊情。幾年方一面，蔔晝便三更。助喜杯盤盛，忘機笑語訇。管清疑警鶴，弦巧似嬌鶯。熾炭烘蹲獸，華茵織鬥鯨。回裾飄霧雨，急節墮瓊英。斂黛凝愁色，施鈿耀翠晶。容華本南國，妝束學西京。日落方收鼓，天寒更炙笙。促筵交履舄，痛飲倒簪纓。謔浪容優孟，嬌憐許智瓊。蔽明添翠帟，命燭拄金莖。坐久羅衣皺，杯頻粉面騂。興來從請曲，意墮即飛觥。令急重須改，歡馮醉盡呈。詰朝還選勝，來日又尋盟。道別殷勤惜，邀筵次第爭。唯聞嗟短景，不復有餘酲。眾散扃朱戶，相攜話素誠。晤言猶亹亹，殘漏自丁丁。出祖千夫擁，行廚五熟烹。離亭臨野水，別思入哀箏。接境人情洽，方冬饌具精。中流為界道，隔岸數飛甍。沙浦王渾鎮，滄洲謝脁城。望夫人化石，夢帝日環營。半渡趨津吏，緣堤簇郡甿。場黃堆晚稻，籬碧見冬菁。裡社爭來獻，壺漿各自擎。鴟夷傾底寫，粔籹鬥成□。採石風傳柝，新林暮擊鉦。繭綸牽撥剌，犀焰照澄泓。露冕觀原野，前驅抗旆旌。分庭展賓主，望闕拜恩榮。比屋惸嫠輩，連年水旱並。遐思常後已，下令必先庚。遠岫低屏列，支流曲帶縈。湖魚香勝肉，官酒重於餳。憶昔泉源變，斯須地軸傾。雞籠為石顆，龜眼入泥坑。事系人風重，官從物論輕。江春俄澹蕩，樓月幾虧盈。柳長千絲宛，田塍一線絣。遊魚將婢從，野雉見媒驚。波淨攢鳧鵲，洲香發杜蘅。一鐘菰葑米，千里水葵羹。受譴時方久，分憂政未成。比瓊雖碌碌，於鐵尚錚錚。早忝登三署，曾聞奏六英。無能甘負弩，不慎在提衡。口語成中遘，毛衣阻上徵。時聞關利鈍，智亦有聾盲。昔愧山東妙，今慚海內兄。後來登甲乙，早已在蓬瀛。心託秦明鏡，才非楚白珩。齒衰親藥物，宦薄傲公卿。捧日皆元老，宣風盡大彭。好令朝集使，結束赴新正。